Terveys- ja sosiaalialan ammattijärjestö Tehy sekä Suomen lähi- ja perushoitajaliitto SuPer ovat ilmoittaneet jäseniään koskevasta ylityö- ja vuoronvaihtokiellosta.

Tehyn mukaan henkilökohtaisen irtisanomissuojan heikentäminen on sosiaali- ja terveysalalla erityinen tulevaisuuden uhka sote-uudistuksen vuoksi.

Terveys- ja sosiaalialan ammattijärjestö Tehy sekä Suomen lähi- ja perushoitajaliitto SuPer ovat toteuttamassa uhkauksensa työtaisteluihin ryhtymisestä. Järjestöt ilmoittivat maanantaina julistavansa ylityö- ja vuoronvaihtokiellon vastustaakseen hallituksen esitystä työsuhdeturvan heikentämisestä alle 20 työntekijän yrityksissä. Kielto alkaa 26. päivä syyskuuta aamukuudelta ja päättyy 29. syyskuuta puoliltaöin.

SuPer kertoo tiedotteessaan, että hallituksen esitys asettaisi työntekijät eriarvoiseen asemaan ja heikentäisi työntekijöiden työsuhdeturvaa. Hallitus pyrkii esityksellään helpottamaan työllistämistä. SuPerin mukaan se kuitenkin voisi johtaa irtisanomisiin kevyin perustein.

- Ay-liikkeen tehtävä on suojella jäseniään perusteettomia heikennyksiä vastaan. Hallituksella ei ole oikeutta heikentää työntekijöiden asemaa työpaikoilla, SuPerin puheenjohtaja Silja Paavola sanoo tiedotteessa.

SuPerin puheenjohtaja Silja Paavola sanoo, että hallituksella ei ole oikeutta heikentää työntekijöiden asemaa työpaikoilla. SUPER

Tehyn mukaan tutkimukset ja asiantuntijanäkemykset eivät tue hallituksen väitettä työllistämiskynnyksen madaltamisesta. Lisäksi esitys toisi tulkintaongelmia ja oikeusriitoja vuosikausiksi. Se lisäisi epävarmuutta pienille työnantajille sekä turvattomuutta näiden palveluksessa oleville työntekijöille.

- Emme voi hyväksyä jäsentemme työsuhdeturvan heikentämistä näin. Edellytämme, että kaikkia työntekijöitä kohdellaan samanarvoisesti riippumatta työnantajan koosta ja vaadimme, että hallitus vetää esityksen pois, Tehyn puheenjohtaja Millariikka Rytkönen sanoo tiedotteessa.

Tehyn mukaan esitys on liiton jäsenille erityinen tulevaisuuden uhka. Järjestö uskoo, että sote-uudistus toisi toteutuessaan paljon lisää yksityisiä sosiaali- ja terveyspalvelualan yrityksiä. Se taas voi johtaa siihen, että suuremmat yritykset organisoivat toimintansa alle 20 työntekijän kokonaisuuksiin.

- Lisäksi kyse on tasa-arvosta. Heikennys kohdistuu ikävällä tavalla naisvaltaisiin aloihin ja heikentää naisten työmarkkina-asemaa entisestään. Miesvaltaisilla aloilla irtisanomissuojasta on hyvin usein määrätty työehtosopimuksella toisin kuin naisvaltaisilla aloilla, joilla tätä suojaa ei ole, Rytkönen sanoo tiedotteessa.

Tehyn mukaan henkilöperusteinen irtisanomissuoja on Suomessa Euroopan keskitasoa. Kollektiivisen irtisanomissuojan taso on sen sijaan huomattavasti alhaisempi.

Työntekijät tekevät normaalit työvuoronsa, mutta eivät jousta ylitöillä tai vuoronvaihdoilla. SuPer muistuttaa, että työntekijän ei tarvitse suostua ylityöhön eikä vuoronvaihtoihin, vaikka kieltoa ei olisikaan. SuPerin mukaan hoitoalalla teetetään paljon ylitöitä ja palkataan liian pieniä henkilöstömääriä.